Tirsdag aften blev en mand fra Sulsted noget voldelig, da politiet ville anholde ham. Baggrunden for anholdelsen var trusler mod en af mandens naboer og flere børn, der legede på vejen, hvor han bor. Tilsyneladende mente manden, at de børn, der legede på vejen, larmede for meget, og han skældte dem ud og truede dem verbalt. Det blev for meget for en mor til et af børnene, som bad den 30-årige holde op. Det fik ham til at true kvinden på livet, og hun ringede efter politiet. Da politiet ville anholde manden, modsatte han sig dog, og han slog ud efter en betjent og ramte ham i brystkassen. Politiet måtte bruge peberspray for at få manden pacificeret, fortæller vagtchef Karsten Kristensen fra Nordjyllands Politi. Manden sigtes nu både for trusler på livet mod kvinden og for vold mod tjenestemand.
En 30-årig mand sigtes for vold mod tjenestemand og for trusler på livet.